Folketing
2012-11-14

Jeg kan så omvendt konstatere, at regeringen siger, at man gerne vil sende udlændinge til afsoning i hjemlandet, i stedet for at de skal sidde og afsone i Danmark. Man siger, at man er ambitiøs, man siger, at man gerne vil på niveau med de andre nordiske lande, men man tør ikke regne med, at det rent faktisk sker. Man er så uambitiøs, at man end ikke tør sætte et måltal på to personer eller tre personer eller fire personer. Man håber, tror, satser, regner med, drømmer om, men man tør ikke sætte tal på, hvor mange man får hjemsendt, og man tør ikke regne med, at det rent faktisk lykkes. Der er jo ikke nogen idé i at sætte måltal op, hvis det ikke har nogen konsekvenser, at man ikke når målet. Jeg er enig i, at man selvfølgelig ikke skal sætte et mål så højt, at man ikke tror, at man kan nå det, man skal sætte et realistisk mål, så det giver mening. Det er jeg helt enig i. Men man tør end ikke sætte et måltal fra regeringens side. I aftalen kan vi også læse, at man skriver, at der skal tages hensyn til, at der er forskellige regler for prøveløsladelse. Helt konkret vil jeg så spørge: Betyder det så, at vi i Danmark skal være mere eller mindre ambitiøse end de øvrige nordiske lande, altså skal vi sætte barren højere eller lavere som følge af vores regler for prøveløsladelse?